Jedinstvena radnja u koju kupci donose svoju garderobu, The Empty Shop otvorena je danas, 5. septembra u Novom Sadu.

Šoping centar Promenada, u saradnji sa Crvenim Krstom Vojvodine, organizuje humanitarnu akciju prikupljanja odeće i obuće za decu i odrasle.

Da li ste nedavno otvorili svoj plakar i shvatili da određenu garderobu dugo niste nosili? Koliko često vam se dešava da pronađete pantalone, haljinu, majicu ili jaknu na koju ste zaboravili još pre godinu dana?

Svi znamo da većina ljudi ne nosi svaki komad odeće koji poseduje. Ali da li ste znali da, po rezultatima nedavnog istraživanja koje uključuje više od 18.000 domaćinstava u 20 zemalja, većina ljudi u poslednjih godinu dana nije obukla preko 50% svoje garderobe.

Kako bi motivisali građane Novog Sada da garderobu koju ne nose doniraju u humanitarne svrhe šoping centar Promenada je, u saradnji sa Crvenim Krstom Vojvodine, započeo veliku akciju prikupljanja garderobe koja se odvija u prostoru samog šoping centra, u objektu pod imenom The Empty Shop.

1 od 6

“Šetnjom kroz šoping centar i razgledanjem najnovijih kolekcija poznatih brendova često zaboravimo na svu onu odeću koju već imamo i ona najčešće ostane potpuno neiskorišćena, i na kraju bačena. Zahvaljujući Empty Shop-u, svi naši posetioci će imati lak i jednostavan način da svu tu garderobu doniraju u humanitarne svrhe, jednostavnom posetom ovoj jedinstvenoj radnji, kao što bi posetili i bilo koju drugu u centru. Koristim ovu priliku da, ne samo u ime šoping centra Promenada Novi Sad, već i u svoje lično ime, pozovem sve sugrađane da otvore svoje garderobere, plakare i pridruže nam se u naporima da prikupimo garderobu koja će uz partnerstvo sa Crvenim Krstom Vojvodine, biti podeljena na nivou Vojvodine građanima kojima je najpotrebnija”, izjavila je Darja Kustudija, marketing menadžer šoping centra Promenada Novi Sad.

Građani će moći svakog dana, u periodu od 12 do 20 časova, da donesu čistu, ispravnu i ispeglanu garderobu koja im više nije potrebna u prostor Empty Shop-a, koji se nalazi u prizemlju Promenade.

“U svih 45 organizacija Crvenog Krsta u gradovima i opštinama, postoje redovne akcije prikupljanja i podele polovne odeće i obuće, a šoping centar Promenada se pridružuje negovanju kulture davanja ljudima u stanju potrebe, a čije dostojanstvo ne narušavamo. Garderoba treba biti čista, uredna, kao kada bismo je kupovali. Garderoba bi bila podeljena po potrebi organizacija Crvenog krsta u gradovima i opštinama”, izjavio je Boško Mitrašinović, sekretar Crvenog Krsta Vojvodine.

The Empty Shop će biti otvoren od danas, 5. septembra sve do 5. oktobra. Sva prikupljena garderoba će biti sortirana i predata Crvenom Krstu Vojvodine kako bi bila predata na korišćenje socijalno ugroženim licima u Novom Sadu i širom Vojvodine.

Autor: nsuzivo.rs